钱弘俶是吴越文穆王钱元瓘第九个倪子，宝正四年八月廿四号养勒杭州吴越王宫功臣堂，俚个娘是吴氏。累授内牙诸军指挥使、检校司空、检校太尉。开运四年出镇台州。忠逊王即位过后，召钱弘俶回到杭州做同参相府事，住勒南邸。 后汉天福十二年（947年）十二月三十号（阳历为948年2月12日），吴越将领胡进思趁吴越王钱弘倧夜宴将吏个辰光发动政变，钱弘倧畀软禁起来，钱弘俶畀胡进思迎立为吴越王。乾祐元年正月乙卯，钱弘俶勒杭州吴越王宫天宠堂即位。乾祐二年十月，后汉册封钱弘俶为匡圣广运同德保定功臣、东南面兵马都元帅、镇海镇东等军节度使、浙江东西等道管内观察处置使兼两浙盐铁制置发运营田等使、开府仪同三司、检校太师、兼中书令、杭州越州大都督、上柱国、吴越国王，食邑一万户、实封一千户。 钱弘俶嗣位三十几年，期间恭事后汉、后周搭北宋。后周广顺元年（951年）后周加封钱弘俶诸道兵马都元帅，加食邑一千户、实封三百户，翌年封天下兵马都元帅，加食邑二千户、实封五百户，改授推诚保德安邦致理忠正功臣。 后周显德三年（956年）正月，钱弘俶奉后周世宗诏，出兵攻打南唐。显德五年四月，杭州城南火失，拿内城也烧脱，官府庐舍侪畀烧脱，钱弘俶住到都城驿。后来因为大火马上要烧到镇国仓，再叫官兵伐林木，火势再畀控制。尽管火失损失惨重，吴越还是勒搿个月头向后周进贡绫、绢各二万匹，银子一万两；搿一年七月又向后周进贡银五千两、绢一万匹、龙舟一艘、天禄舟一艘，侪用银来装饰；十一月又进贡贺正钱一千贯、绢一千匹。周恭帝加封钱弘俶为崇仁昭德宣忠保庆扶天亮功臣。 宋建隆元年（960年）正月，后周殿前都点检赵匡胤称帝，改国号为宋，遣使宣谕吴越。搿一年三月，钱弘俶改名钱俶，来避开赵匡胤个爷赵弘殷名讳。建隆元年四月，赵匡胤封钱俶为天下兵马大元帅，加食邑一千户，实封五百户。乾德元年钱俶向宋朝进贡犀角、象牙各十株，香药十五万斤，珍珠、玳瑁器皿几百件，宋朝改赐钱俶为承家保国宣德守道忠贞恭顺忠臣，加食邑一千户、实封四百户。乾德二年加封食邑一千户、实封四百户。搿一年十一月宋朝伐后蜀，钱俶派孙承佑领军队搭宋会师。 开宝元年（968年），宋朝重新封钱俶为吴越国王，加食邑一千户、实封一百户，十二月再加封三千九百户，实封三百户。开宝四年加食邑二千户、实封六百户，改赐钱俶开吴镇海崇文耀武宣德守道功臣。开宝七年（974年）七月，宋太祖诏钱俶出兵帮宋朝攻打江南国（南唐），钱俶带军队亲征，攻打常州城。第二年五月，宋朝赐钱俶守太师、尚书令，加食邑两千户、实封九百户。 吴越对宋谨遵事大之礼，世子钱惟濬四次出使宋朝，宋太祖也几次赐钱俶御衣、剑佩、玉带、玉鞍、金银器、锦绣、金锁甲、御酒、马、羊、驼等物什，还有生辰礼物。 开宝九年（976年）正月，钱俶携王妃孙氏、世子钱惟濬从杭州出发，到汴京觐见宋太祖，宋太祖勒礼贤宅帮钱俶造之府第。钱俶贡通犀玉带、宝玉金器五千余件、上酒一千瓶、银十六万两、绢十一万匹、乳香五万斤，宋太祖赏赐钱俶黄金照匣、黄金钞锣、金二千两、银三万两、绢二万匹，赐以剑履上殿、诏书弗名之礼。宋太祖勒迎春苑宴请钱俶，再许以“尽我一世”搭“誓不杀钱王”个闲话。搭钱俶辞行，宋太祖赏赐锦衣、玉带、玉鞍、玳瑁鞭，搭金银锦彩廿几万、银装兵器八百多件，又赐王妃金器三百两、衣料二千匹、银二千两。又畀钱俶黄袱一件，嘱曰“途中密视”。钱俶中途开袱检视，侪是宋朝诸臣劝说扣留钱俶个奏章。当年五月、十一月，宋朝又两次加封钱俶食邑八千户、实封两千户。 开宝九年十月，宋太祖勒宫里向突然驾崩，晋王赵光义即位，为宋太宗。太平兴国二年（977年，宋太宗即位即改元）三月封钱俶为尚书令、兼中书令、天下兵马大元帅。